**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2024. október 24-i**

**nyilvános rendkívüli ülésére**

**TÁRGY:**

**Döntés a 65. év feletti balatonberényi lakosok 2024. évi egyszeri támogatásáról**

**ELŐADÓ:**

Druskoczi Tünde

polgármester

Tisztelt Képviselő-testület!

# Balatonberény Község önkormányzata Képviselő-testületének 16/2022. (X. 25.)önkormányzati rendelete szerint a Balatonberényben állandó lakóhellyel rendelkező és a bejelentett állandó lakóhelyükön életvitelszerűen élő, a tárgyév december 31. napjáig 65. életévüket betöltő és 65. év feletti polgárait minden évben egy alkalommal -jövedelemtől függetlenül- támogatásban részesíti. A támogatás formája lehet természetbeni (vásárlási utalvány) vagy pénzbeli. A rendelet értelmében a képviselő-testület minden év október hónapban határozattal dönt a támogatás formájáról és annak összegéről. 2023 évben 5.000 Ft pénzbeli támogatás kifizetésére került sor.

# A 2024. évi költségvetésben erre a célra 1.500.000 Ft került elkülönítésre a szociális normatíva terhére.

# A Balatonkeresztúri Közös Önkormányzati Hivatal 2024. szeptemberi népesség-nyilvántartási adatai szerint a 65. életévüket betöltő és annál idősebb, Balatonberényben állandó lakóhellyel rendelkező személyek száma 459 fő, ebből nem mindenki lakik a településünkön életvitelszerűen.

2023-ban 290 személy részére, összesen 1.450.000 Ft-ot fizettünk ki.

# A rendelet szerint a polgármester legkésőbb az adott év november 15. napjáig írásban értesíti a támogatásra jogosult személyeket a támogatás formájáról és összegéről, a támogatás átvételének helyéről, időpontjáról és a támogatás átvételének végső időpontjáról. A pénzbeli támogatás legkésőbb a tárgyév december 15. napjáig kerül kifizetésre az önkormányzat házipénztárából, a jogosult személy vagy meghatalmazottja részére. A határidő elmulasztása jogvesztő.

Javaslom, hogy a Tisztelt Képviselő-testület 2024. évben a jogosultak részére 5.000 Ft összegű pénzbeli támogatásról döntsön, az így juttatott összeg a 2024. évi költségvetésben rendelkezésre áll.

Döntési javaslat:

**Balatonberény Község Önkormányzata Képviselő-testületének…/2024.(X.24.) határozata az időskorú lakosok 2024. évi egyszeri önkormányzati támogatásáról**

Balatonberény Község Önkormányzat Képviselő-testülete az időskorú lakosok egyszeri önkormányzati támogatásáról szóló 16/2022. (X. 25.) önkormányzati rendelete alapján a Balatonberényben állandó lakhellyel rendelkező és a bejelentett állandó lakóhelyükön életvitelszerűen élő, a tárgyév december 31. napjáig 65. életévüket betöltő és 65. év feletti polgárai részére 2024. évben 5.000 Ft pénzbeli támogatást ad a 2024. évi költségvetése terhére.

Határidő: 2024. december 15.

Felelős: Druskoczi Tünde polgármester

Balatonberény, 2024. október 10.

Druskoczi Tünde sk.

polgármester